Diari Oficial de la Generalitat Valenciana


Sumari del DOGV 4321, del 26-08-2002 (2002/8525)

RESOLUCIÓ de 29 de juliol de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Consell Superior d'Investigacions Científiques i la Generalitat Valenciana per a l'estudi de l'impacte d'incendis forestals repetits. Seguiment i avaluació en una estació permanent de camp (2002-2005).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4321

Data del DOGV
:   26-08-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/8525


Data del document
:   29-07-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Medi Ambient
    * cooperació administrativa
    * lluita contra incendis
    * erosió

RESOLUCIÓ de 29 de juliol de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Consell Superior d'Investigacions Científiques i la Generalitat Valenciana per a l'estudi de l'impacte d'incendis forestals repetits. Seguiment i avaluació en una estació permanent de camp (2002-2005). [2002/8525]
  
Subscrit, després de la tramitació prèvia reglamentària, entre el Consell Superior d'Investigacions Científiques i la Generalitat Valenciana, el 24 de maig de 2002, un Conveni de col·laboració per a l'estudi de l'impacte d'incendis forestals repetits i seguiment i avaluació en una estació permanent de camp (2002-2005), i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0516/2002, i que figura com a annex d'aquesta resolució.
  
València, 29 de juliol de 2002.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Consell Superior d'Investigacions Científiques i la Generalitat Valenciana per a l'estudi de l'impacte d'incendis forestals repetits. Seguiment i avaluació en una estació permanent de camp (2002-2005).
  
València a 24 de maig de 2002
  
Reunits
  
D'una part, l'Honorable Sr. Fernando Modrego Caballero, conseller de Medi Ambient, d'acord amb el Decret 6/2000, de 22 de maig, del President de la Generalitat Valenciana, en representació d'aquesta i expressament facultat per Acord del Consell de data 23 de maig de 2002.
  
I d'altra part, l'Excm. Sr. Rolf Tarrach Siegel, President del Consell Superior d'Investigacions Científiques (d'ara endavant CSIC), Organisme Autònom adscrit al Ministeri de Ciència i Tecnologia, actuant en nom i representació d'aquell segons competència que té atribuïda per l'article 15.1 a) i f) de l'Estatut de l'Organisme Autònom Consell Superior d'Investigacions Científiques, aprovat per Reial Decret 1945/2000, d'1 de desembre (BOE 02.12.2000); així com segons el que preveu la disposició addicional tretzena de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/99, de 13 de gener.
  
Ambdues parts es reconeixen mútuament, en la representació amb la qual cadascú intervé, amb capacitat legal i competència per a la formalització del present conveni i a tal efecte,
  
Manifesten
  
Primer
  
Que d'acord amb el que disposen la Constitució Espanyola i l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, la Generalitat Valenciana posseeix competència exclusiva sobre forests i aprofitaments forestals.
  
Segon
  
Que el Decret 7/2000, de 22 de maig, del President de la Generalitat Valenciana, (DOGV núm. 3.755, de 23.05.2000), va assignar a la Conselleria de Medi Ambient, les competències en matèria de medi ambient, i en conseqüència, les de forests, aprofitaments i serveis forestals.
  
Tercer
  
Que la Conselleria de Medi Ambient va executar al 1994 una obra consistent en la implantació de parcel·les d'experimentació per a determinar els efectes del foc sobre el combustible llenyós i el sòl, i les seues conseqüències en la forest núm. 87 del Catàleg d'Utilitat Pública de la província de València, denominada ?La Concòrdia?, propietat de l'Ajuntament de Llíria. En el disseny de les parcel·les va intervenir personal investigador del Centre d'Investigacions Científiques sobre Desertificació ?CIDE (CSIC, Universitat de València, Generalitat Valenciana).
  
Que posteriorment es va dur a terme un Conveni de Col·laboració entre el CSIC i la Generalitat Valenciana sobre Parcel·les Experimentals per a l'Estudi de l'Efecte sobre el Sòl i la Vegetació, en el període comprés entre 1999-2001, que es va centrar en la caracterització i evolució estacional dels següents aspectes: a) propietats físiques, químiques i biològiques del sòl abans i després d'un foc experimental de dues intensitats de foc; b) paràmetres termopluviomètrics de vessament i de producció i transport de sediments; i c) evolució de la vegetació, principalment d'espècies rebrotadores i germinadores.
  
Donada la variabilitat i complexitat ambiental lligada als processos erosius en ambients mediterranis cal, i fins a la data pràcticament inexistents, l'elaboració de sèries temporals de dades de sòl, clima i vegetació per a conèixer el funcionament d'un vessant forestal mediterrani representatiu, i per poder conèixer la dinàmica de la seua resposta a impactes tals com incendis forestals repetits o períodes de sequera.
  
De conformitat amb el que s'ha exposat, acorden la formalització d'aquest conveni, d'acord amb les següents
  
Clàusules
  
Primera
  
L'objecte d'aquest Conveni és la col·laboració entre ambdues institucions per a investigar els efectes d'incendis repetits sobre la vegetació i el sòl, i els processos erosius. Corresponent la investigació al CSIC (a través del Centre d'Investigacions sobre Desertificació, CIDE) i a la Generalitat Valenciana, el seu finançament.
  
Segona
  
La Conselleria de Medi Ambient finançarà la investigació amb un import de 213.912 euros amb càrrec al capítol VII del Programa 442.40, línia T1807000, en les següents anualitats:
  
Anualitat Import
  
2002 51.900 euros
  
2003 52.938 euros
  
2004 53.997 euros
  
2005 55.077 euros
  
Tercera
  
L'abonament al CSIC cada any es farà de la següent manera:
  
Anualitat 2002:
  
El 15% de la quantitat a la firma del Conveni i el 85% restant a la presentació d'una memòria de la investigació desenvolupada. La dita memòria es lliurarà com a data límit el 16 de novembre.
  
Anualitats 2003 i 2004:
  
El 20% de l'anualitat, prèvia presentació d'un informe de progrés del primer semestre de l'any. El 80% restant, prèvia presentació d'una memòria de la investigació realitzada, la qual s'haurà de lliurar com a data límit el 16 de novembre de cada any.
  
Anualitat 2005:
  
El 20% de l'anualitat, prèvia presentació d'un informe de progrés del primer semestre de l'any. L'últim pagament, 80% restant, es realitzarà a la presentació global dels quatre anys, que presente conclusions aplicables en les inversions de l'administració forestal de la Generalitat Valenciana. A lliurar com a data límit el 16 de novembre.
  
Les memòries i informes seran subscrits pel Dr. José Luís Rubio Delgado com a responsable científic o persona que el substituïsca.
  
El pagament es realitzarà prèvia certificació de les despeses ocasionades per a la realització de l'activitat, expedida pel responsable de comptabilitat que corresponga del CSIC.
  
La dita justificació serà aprovada pel director general de Recursos Forestals de la Conselleria de Medi Ambient.
  
Els ingressos al CSIC, es realitzaran en el compte obert al seu nom en el Banc d'Espanya amb el número 9000/0001/20/ 090111617.1. El termini de pagament serà l'assenyalat en l'article 43 del text Refós de la Llei d'Hisenda Pública Valenciana.
  
Quarta
  
La Direcció General de Recursos Forestals de la Conselleria de Medi Ambient, expedirà una certificació acreditativa del lliurament dels informes presentats pel CSIC. Una vegada revisats, es remetrà al CSIC, certificats de conformitat o disconformitat amb aquestos.
  
Cinquena
  
Les dades i informes obtinguts durant la realització del projecte així com els resultats finals tindran caràcter confidencial no podent ser publicats o divulgats sense autorització prèvia recollida per escrit de cada una de les parts. Les conclusions obtingudes, una vegada confirmades, podran ser objectes de publicacions en les quals han de figurar les entitats i persones que han intervingut en el treball, tant de camp com de laboratori, fent esment a aquest conveni.
  
Sisena
  
El present conveni entrarà en vigor el dia de la data de la seua signatura fins al 31 de desembre de l'any 2005. No obstant l'anteriorment dit, es podran imputar pel CSIC, les despeses relacionades amb l'objecte del conveni, realitzats a partir de l'1 de gener de 2002.
  
Setena
  
Si durant el primer any de vigència no s'executa la prestació corresponent a l'exercici, el Govern Valencià el podrà rescindir. Es podran reclamar per la via pertinent les quantitats lliurades, les indemnitzacions per danys i perjudicis, en els termes del que disposa l'article 7.3 del Decret 20/1993, de 8 de febrer, del Consell de la Generalitat Valenciana.
  
Huitena
  
En el supòsit de demora respecte als terminis parcials de lliurament d'informes, per tractar-se d'un conveni d'abast plurianual, es penalitzarà en un 1/1000 el pagament parcial que corresponga per dia de demora en el lliurament, d'acord amb l'article 7.4 de l'esmentat Decret 20/1993.
  
Novena
  
L'incompliment del que estableix el present Conveni per alguna de les parts, facultarà a l'altra part per a optar per la resolució del Conveni prèvia audiència de la part que haja incomplit.
  
Desena
  
Aquest document té la naturalesa dels convenis de col·laboració previnguts en l'article 3.1 c) de la Llei de Contractes de les Administracions Públiques, text refós aprovat per Reial Decret Legislatiu 2/2000, de 16 de juny, i quedarà fora de la regulació de la dita Llei, els principis del quals no obstant s'aplicaran en la resolució de dubtes o llacunes que es pogueren plantejar. L'ordre jurisdiccional contenciós administratiu serà el competent en el coneixement de litigis que eventualment se susciten com a conseqüència de la interpretació o execució del present Conveni.
  
I perquè conste, en prova de conformitat les parts signen el present document per triplicat exemplar i a un sol efecte en el lloc i data indicats a l'encapçalament.
  
El conseller de Medi Ambient: Fernando Modrego Caballero.